टी-20 में सबसे कम स्कोर का वर्ल्ड रिकॉर्ड, 7 बल्लेबाज जीरो पर आउट; स्पेन में हो रहा था मैच
T20 Lowest Team Total Score; Lowest Score in T20 by Isle of Man, Whole Team All Out for 10 Runs आईल ऑफ मैन ने ला मंगा क्लब बॉटम ग्राउंड पर 26 फरवरी को खेले गए एक टी-20 मैच में स्पेन के खिलाफ पूरी टीम 8.4 ओवर में सिर्फ 10 रन ही बना सकी
आइल ऑफ मैन देश की टीम ने टी-20 क्रिकेट में सबसे कम स्कोर का वर्ल्ड रिकॉर्ड बनाया है। 26 फरवरी को स्पेन के खिलाफ 6 टी-20 मैचों की सीरीज के आखिरी मुकाबले में पूरी टीम 8.4 ओवर में सिर्फ 10 रन पर ढेर हो गई। जवाब में स्पेन ने 0.2 ओवर में बिना विकेट खोए 13 रन बनाकर मैच जीत लिया। स्पेन ने यह सीरीज 5-0 से अपने नाम की।
सिडनी थंडर के नाम था सबसे कम रन का रिकॉर्ड
इससे पहले टी-20 क्रिकेट में सबसे कम स्कोर का रिकॉर्ड बिग बैश लीग में सिडनी थंडर के नाम था। 2022-23 के सीजन में सिडनी की टीम एडिलेड स्ट्राइकर्स के खिलाफ 15 रन पर ढेर हो गई थी।
7 बल्लेबाज खाता भी नहीं खोल सके
आइल ऑफ मैन के 7 बल्लेबाज खाता भी नहीं खोल सके। जोसेफ बरोज ने सबसे ज्यादा 4 रन बनाए। स्पेन की तरफ से सबसे सफल गेंदबाज अतीफ महमूद ने 4 ओवर में 6 रन देकर 4 विकेट लिए। उनके दो ओवर मेडन भी रहे। उनके अलावा मोहम्मद कामरान ने 3 और लोर्न बर्न्स ने 2 विकेट लिए।
तुर्की के चार साल के रिकॉर्ड को तोड़ा
आइल ऑफ मैन ने इंटरनेशनल टी-20 में तुर्की के सबसे कम स्कोर के रिकॉर्ड को भी तोड़ दिया। चार साल पहले 2019 में इलफोव काउंटी में चेक रिपब्लिक के खिलाफ तुर्की की टीम 21 रन पर ऑलआउट हुई थी। वहीं, आइल ऑफ मैन का पिछला सबसे कम स्कोर 66 रन का था जो उसने 25 फरवरी को स्पेन के खिलाफ ही 6 मैचों की सीरीज के 5वें मैच में बनाया था।
आइल ऑफ मैन को स्पेन के खिलाफ सीरीज के पहले मैच में 81 रन से हार का सामना करना पड़ा था। दूसरा मैच बारिश की वजह से धुल गया। तीसरे मैच को स्पेन ने 8 विकेट से और चौथा मैच 6 विकेट से जीता। पांचवें मैच में स्पेन ने 7 विकेट से बाजी मारी। छठे और आखिरी मैच को स्पेन ने 10 विकेट से जीत लिया।
आइल ऑफ मैन ने अब तक 8 टी-20 जीते हैं
आइल ऑफ मैन ने अब तक 16 टी-20 इंटरनेशनल खेले हैं। इसमें 8 में उसे जीत मिली और 7 में हार का सामना करना पड़ा है। एक मैच बिना किसी परिणाम के समाप्त हुआ। टीम ने साइप्रस के खिलाफ अपने तीनों मैच जीते, जबकि उसने एस्टोनिया को दो बार हराया। एक- एक बार रोमानिया, सर्बिया और तुर्की को भी हराया है।